Informácia o priebehu a výsledkoch oficiálnej návštevy ministra zahraničných vecí a spolupráce Španielskeho kráľovstva Miguela Ángela Moratinosa Cuyaubé v Slovenskej republike dňa 1.2.2007

Dňa 1.2.2007 uskutočnil minister zahraničných vecí a spolupráce Španielskeho kráľovstva Miguel Ángel Moratinos Cuyaubé (minister ZVaS ES M. A. Moratinos),                     na pozvanie ministra ZV SR, oficiálnu návštevu SR. V rámci programu oficiálnej návštevy sa uskutočnili stretnutia na najvyššej úrovni – minister ZVaS ES rokoval s ministrom ZV SR              J. Kubišom, bol prijatý prezidentom SR I. Gašparovičom a predsedom vlády SR R. Ficom. 

Rokovanie s ministrom zahraničných vecí SR J. Kubišom

	Ministri uskutočnili najskôr 20-minútový rozhovor medzi štyrmi očami. 
Počas pracovného obeda za účasti členov oboch delegácií boli prerokované plánované bilaterálne aktivity v politickej oblasti, možnosti rozšírenia hospodárskej spolupráce, ako               i aktuálne európske a medzinárodné témy. 
Stretnutie potvrdilo rastúcu intenzitu našich vzťahov. Minister Kubiš vyzdvihol význam nadchádzajúcej oficiálnej návštevy prezidenta SR I. Gašparoviča v Španielskom kráľovstve (22.-24.10.2007), zmienil sa, že k prehĺbeniu vzájomných vzťahov by významne prispelo aj oživenie diskusie na úrovni predsedov vlád. Bol prejavený obojstranný záujem o pokračovanie kontaktov na úrovni ministrov zahraničia, či predstaviteľov iných rezortov.  Minister Moratinos zhodnotil politické, hospodárske a kultúrne vzťahy medzi krajinami ako vynikajúce.
Minister Kubiš informoval španielsku stranu o dosiahnutých výsledkoch SR v hospodárskej oblasti a zdôraznil záujem o investície španielskych firiem do ekonomiky SR. Vyjadril potešenie z vývoja vzájomnej obchodnej výmeny, kde dynamika nášho exportu je výrazne vyššia ako dynamika importu.
Španielsky partner vyzdvihol symboliku termínu uskutočnenia stretnutia - deň pred plánovaným spustením prevádzky tretieho mobilného operátora - španielskej spoločnosti Telefónica a vyjadril nádej, že podobných významných investícií bude pribúdať. Zároveň sa zmienil o záujme ES o rozšírenie spolupráce vo vojenskej oblasti. 
V ďalšej časti rozhovoru sa partneri venovali aktuálnym európskym témam. Minister Kubiš ocenil iniciatívu Španielska v snahe o oživenie ratifikačného procesu a obhajobe politickej podstaty ústavnej zmluvy. Minister Moratinos pozitívne zhodnotil účasť a vystúpenie štátnej tajomníčky MZV SR O. Algayerovej na stretnutí skupiny priateľov ústavnej zmluvy v Madride 26. januára t.r. Jej príspevok označil za veľmi konštruktívny. Poukázal na nutnosť pokračovať v procese, nemožno obchádzať fakt, že ústavnú zmluvu ratifikovalo už 18+2 členských štátov EÚ, čo predstavuje 2/3 EÚ a 270 miliónov Európanov. Toto je posolstvo z Madridu. 
	V súvislosti s blížiacim sa predsedníctvom SR vo Výbore ministrov Rady Európy              (v období november 2007 – máj 2008) a  predsedníctvom ES v Organizácii pre bezpečnosť a spoluprácu v Európe (OBSE) v r. 2007 sa partneri zhodli na potrebne koordinácie aktivít oboch organizácií. Minister ZV SR vyslovil podporu španielskemu predsedníctvu v OBSE, pripomenul aktívne pôsobenie SR v misiách OBSE, vyzdvihol pôsobenie veľvyslanca                 M. Jenču v Taškente a vyjadril pripravenosť ponúknuť ďalších vysoko kvalifikovaných a skúsených kandidátov. Poďakoval španielskej strane za dôveru, ktorú preukázalo SR ponukou predsedať Bezpečnostnému výboru OBSE. Minister Moratinos prejavil záujem o skúsenosti a rady z  predchádzajúceho pôsobenia ministra Kubiša ako vysokého funkcionára v OBSE a zopakoval záujem o spoluprácu vo všetkých témach, ktoré sa týkajú stability a bezpečnosti v Európe.
	Minister Kubiš informoval, že SR prijala opatrenia na odstránenie nedostatkov identifikovaných v hodnotiacich správach tak, aby termín vstupu SR do schengenského priestoru koncom roku 2007 (resp. začiatkom roku 2008 na vzdušnej hranici) bol dodržaný. 
Minister ZVaS ES poukázal na problémy, ktorým musí Španielsko čeliť v súvislosti s nelegálnymi migrantami prichádzajúcimi do ES zo subsaharskej Afriky a zdôraznil záujem ES na spoločnom prístupe k riešeniu otázok migrácie na pôde EÚ. Minister ZV SR potvrdil nutnosť európskej solidarity s krajinami, ktoré nesú veľké bremeno migračných vĺn a doplnil, že je potrebné venovať adekvátnu pozornosť nielen migrácii prichádzajúcej do EÚ z afrických krajín, ale aj z Ázie, ktorá prevažuje vo východnej Európe. V tejto súvislosti španielska strana navrhla usporiadanie stretnutia (pravdepodobne na úrovni štátnych tajomníkov ministerstiev zahraničných vecí) k tematike Európskej susedskej politiky a migrácie pod záštitou ES, SR             a Európskej komisie v Madride v termíne do konca slovenského predsedníctva vo V4. Minister Moratinos uviedol, že v danej veci už uskutočnil predbežné rozhovory s komisárkou pre vonkajšie vzťahy EÚ Benitou Ferrero-Waldnerovou a prisľúbil osloviť aj ďalšie krajiny EÚ susediace so Stredozemným morom. Minister Kubiš na to reagoval, že myšlienka sa mu pozdáva a predostrie návrh našim susedom z V4.
Jednou z kľúčových tém rokovaní na úrovni ministrov zahraničných vecí bola otázka Kosova vo svetle očakávanej správy zvláštneho vyslanca generálneho tajomníka OSN                  M. Ahtisaariho. Minister Moratinos sa vzhľadom na priority zahraničnej politiky SR, znalosť teritória západného Balkánu a februárové predsedníctvo SR v BR OSN zaujímal o pozíciu SR k riešeniu budúceho štatútu Kosova. Minister Kubiš zdôraznil, že v súčasnej situácií konštituovania srbskej vlády po ostatných parlamentných voľbách je potrebné, aby proces nebol urýchľovaný. Je zrejmé, že Srbi, už vzhľadom na svoju ústavu, nikdy nebudú akceptovať nezávislosť Kosova a Ruská federácia bude súhlasiť len s riešením, ktoré bude prijateľné pre Srbsko. Je potrebné intenzívne komunikovať s predstaviteľmi v Prištine s cieľom zabrániť jednostranným krokom.
Podľa ministra Moratinosa treba povzbudzovať obe strany k dialógu, aby mal Ahtisaariho návrh podporu všetkých strán, a keď sa návrh dostane do Bezpečnostnej rady OSN, aby sa dosiahla jasná a jednotná odpoveď. 
SR podporuje európsku perspektívu Srbska, a preto sa zasadzuje za to, aby sa už                 v tomto období začali konkrétne aktivity, ktoré dovedú Srbsko postupne až do cieľovej roviny. 
Podľa ES srbský ľud musí dostať jasnú európsku perspektívu. Kondicionalitu plnej spolupráce Srbska s ICTY navrhuje ES ponechať ako podmienku pre uzatvorenie rokovaní o Stabilizačnej a asociačnej dohode a nie pre ich otvorenie. Minister Moratinos sa vyjadril kriticky k niektorým postupom a vyjadreniam hlavnej žalobkyne haagskeho tribunálu pre vojnové zločiny v bývalej Juhoslávii Carly del Ponteovej, pričom poznamenal, že „budúcnosť Srbska je dôležitejšia ako Mladič v Haagu“.
Minister Kubiš prejavil záujem o pohľad Španielska ako tradičného partnera Latinskej Ameriky na vývoj v tejto časti sveta, špecificky na Kube. Informoval partnera o záujme SR o rozvoj spolupráce s krajinami regiónu a o pripravovanej ceste premiéra SR do Latinskej Ameriky. Minister Moratinos privítal záujem zahraničnej politiky SR aj o túto zemepisnú oblasť a vyjadril sa za to, aby sa krajiny v Európe viac zaujímali o osud Latinskej Ameriky. Na margo novej stratégie nemeckého predsedníctva voči Kube uviedol, že podľa názoru ES súčasná doba na ňu nie je vhodná. S ohľadom na riedku sieť diplomatických misií SR na tomto subkontinente ponúkol možnosť, že v krajinách, kde SR nemá zastupiteľský úrad, môže, v prípade záujmu a na základe dohody, vyslať slovenského diplomata na zahraničnú misiu Španielska. Minister Kubiš uvedenú ponuku privítal.

Rokovanie s prezidentom SR I. Gašparovičom

V úvode stretnutia predstavitelia vyjadrili uspokojenie z pripravovanej štátnej návštevy prezidenta I. Gašparoviča v Španielskom kráľovstve, ktorá sa bude konať v dňoch 22.-24. októbra 2007, v roku, v ktorom si pripomíname 30. výročie obnovenia diplomatických stykov medzi Španielskom a Československom. Minister Moratinos uviedol, že začíname rok, ktorý bude veľmi zaujímavý z bilaterálneho hľadiska. Konštatoval veľmi dobrú úroveň vzájomných vzťahov a vyjadril presvedčenie, že návšteva prezidenta SR v ES bude silným signálom a prispeje k upevneniu pozitívneho imidžu SR v Španielsku.
Prezident SR uviedol, že Slováci a Španieli majú k sebe z ľudského hľadiska veľmi blízko, čo je iste aj dôvod, prečo veľa Slovákov rado navštevuje Španielsko. Menej návštevníkov však prichádza z ES na Slovensko, mnohé turistické zaujímavosti Slovenska zostávajú zatiaľ španielskou klientelou neobjavené. Minister Moratinos vyjadril presvedčenie, že sa situácia v budúcnosti zmení. 
Španielsky partner ocenil doterajšie pôsobenie SR v Bezpečnostnej rade OSN. Osobitne vyzdvihol súzvuk po politickej línii k dianiu na Balkáne. Ohľadom budúceho štatútu Kosova uviedol, že stratégia prezentovaná ministrom Kubišom sa mu zdá najracionálnejšia a ako predseda OBSE využije jeho obrovské skúsenosti. Nezávislosť Kosova by bol bumerang s nepredvídateľnými dôsledkami. Prezident SR reagoval, že prijať rýchle riešenie by bolo nebezpečné, rozhodnutie o Kosove sa bude týkať i Macedónska, Bosny a Hercegoviny a Republiky srbskej. Treba hľadať strednú cestu, aby nedošlo k rozhodnutiu, ktoré by pre Srbsko nebolo akceptovateľné. K situácii na Blízkom východe španielsky minister uviedol, že je treba zabezpečiť, aby sa väčšmi angažovala Sýria                       a  znemožnilo zasahovanie Iránu. 
Prezident Gašparovič v kontexte nadchádzajúceho predsedníctva SR v Rade Európy a predsedníctva ES v OBSE poukázal na potrebu úzkej koordinácie aktivít za účelom predchádzania duplicity. Priestor pre pôsobenie Rady Európy vidí hlavne vo formovaní ľudsko-právnej politiky EÚ. 
K budúcnosti ústavnej zmluvy EÚ prezident SR informoval partnera, že zatiaľ nepodpísal ratifikačné listiny, nakoľko mu v tom bráni predbežné opatrenie Ústavného súdu SR. Súčasne vyjadril pochybnosť o tom, že ústavná zmluva vstúpi do platnosti v tej podobe, ako bola podpísaná. Francúzsko a Holandsko ťažko budú môcť uskutočniť referendum o tom istom obsahu. Vyjadril názor, že dokument by nemal byť tak obsiahly a že vzťahy medzi národnými parlamentmi a Európskym parlamentom nie sú dostatočne definované. Ani názov ústava nepovažuje za najvhodnejší. Minister Moratinos uviedol, že text iste nie je dokonalý, ale je to to najlepšie, čo sa dosiahlo, je to dobrý nástroj, od ktorého sa dá odvíjať ďalšia diskusia o budúcnosti Európy. Dodal, že budovanie Európy nikdy nebolo zastavené a prejavil vieru, že v časovom horizonte roku 2008 – začiatok r. 2009 sa dospeje k dohode. 
Na záver stretnutia minister Moratinos vyslovil želanie, aby sa SR zúčastnila svetovej výstavy EXPO Zaragoza 2008. 

Rokovanie s predsedom vlády SR R. Ficom

Úvodom minister Moratinos pozitívne zhodnotil úroveň vzájomnej spolupráce a potvrdil záujem na prehlbovaní slovensko-španielskych partnerských vzťahov. Zmienil sa              o úspechoch socialistickej vlády na poli hospodárskom – vďaka hospodárskemu rastu sa ES stalo 7. najvýznamnejšou ekonomikou sveta a v uplynulom roku vytvorilo 60% nových pracovných miest v celej Európe. Vyjadril potešenie zo sľubne sa vyvíjajúcich investícií Španielska v SR (Telefónica)  i z toho, koľko Slovákov na výbornej úrovni ovláda španielsky jazyk. V nadväznosti na to sa podujme preveriť možnosti posilnenia kultúrneho inštitútu Cervantesova aula na plnohodnotný Cervantesov inštitút. Účasť SR na svetovej výstave EXPO Zaragoza 2008 s hlavnou témou „Voda a trvalo udržateľný rozvoj“ označil za výnimočnú príležitosť prezentácie krajiny z pohľadu jej bohatstva minerálnych, termálnych, pitných vôd, či organizácie vodného hospodárstva. Premiér SR reagoval, že neúčasť SR na tejto výstave by bola veľkou chybou. 
V kontexte rozvoja politických vzťahov na najvyššej úrovni predseda vlády SR pozval predsedu vlády ES J. L. R. Zapatera na návštevu SR. Zdôraznil, že Slovensko je krajina otvorená investorom a prínos vstupu spoločnosti Telefónica ako tretieho mobilného operátora vidí aj vo zvýšení konkurencie na telekomunikačnom trhu. 
K problematike ústavnej zmluvy EÚ ubezpečil španielskeho predstaviteľa, že SR bude podporovať nemecké predsedníctvo v úsilí o obhajobu politickej podstaty ústavnej zmluvy a aktívne sa zapojí do prípravy deklarácie o európskych hodnotách, ktorej podpis bude predmetom neformálneho summitu v marci v Berlíne. 
Zdôraznil eminentný záujem SR o vstup do schengenského priestoru k 1.1.2008 a požiadal španielsku stranu o podporu. Minister Moratinos ubezpečil premiéra Fica, že bude ministrovi vnútra tlmočiť obraz SR ako euro-pozitívnej krajiny a Španielsko bude stáť v čele podpory v tejto otázke. Zároveň požiadal predsedu vlády SR o kooperatívnosť v otázkach migrácie na pôde EÚ. 
Slovenský premiér uviedol, že doposiaľ plníme všetky kritérá potrebné k prijatiu spoločnej meny euro (k 1.1.2009) okrem inflácie, pričom poznamenal, že pri raste HDP 8% je ťažké udržať infláciu na úrovni 2-3%. 
Predseda vlády Fico informoval ministra Moratinosa o priebehu svojej nedávnej návštevy v Afganistane. Konštatoval, že ak vláda SR prijme rozhodnutie, v krátkom čase dôjde k presunu slovenských vojakov pôsobiacich v rámci misie NATO ISAF z Kábulu do juhoafgánskeho Kandaháru. Podmienkou bude, aby našich 57 vojakov / ženistov pôsobilo len v tábore na letisku. 
Informoval španielskeho partnera o plánovanej návšteve Argentíny, Brazílie a Čile – krajín, kde má SR dobré postavenie ešte z čias bývalého Československa. Minister zahraničných vecí ES vyjadril potešenie, že predseda vlády SR má záujem navštíviť túto oblasť a nastoliť dialóg so všetkými krajinami regiónu Latinskej Ameriky, vrátane Kuby.
Uviedol, že ide o kontinent, ktorý zdieľa vo všeobecnosti tie isté princípy ako európske krajiny. Jeho rast je v priemere 5%, je tam obrovský rozvojový a hospodársky potenciál. Vyjadril presvedčenie, že k transformácii na Kube príde postupne a je dôležité s krajinou viesť dialóg a nie ju blokovať. Španielsko bude pokračovať vo svojej politike voči Kube nezávisle od postojov USA alebo Českej republiky.

Záver

Priateľský a otvorený priebeh rokovaní a celková atmosféra počas návštevy podčiarkli vysokú úroveň dvojstranných vzťahov. Stretnutia potvrdili blízkosť postojov vo väčšine otázok z aktuálnej agendy EÚ i rovnaký pohľad na tému diania na Balkáne vo vzťahu k Srbsku, ako aj k budúcemu štatútu Kosova. V otázke možného pokračovania pozastavených rokovaní o Stabilizačnej a asociačnej dohode (SAA) so Srbskom sa obe strany zhodli na potrebe zachovať „pozitívnu kondicionalitu“. Minister zahraničných vecí a spolupráce ES Moratinos ocenil záujem zahraničnej politiky SR aj o región Latinskej Ameriky.